b'\n_START_ARTICLE_\nTorre de Ca la Miquelina\n_START_SECTION_\nDescripci\xc3\xb3\n_START_PARAGRAPH_\nEst\xc3\xa0 situada prop l\'esgl\xc3\xa9sia. Es tracta d\'una torre de defensa de planta quadrangular per\xc3\xb2 irregular, d\'uns 10 metres d\'al\xc3\xa7ada. Conserva el coronament de merlets troncopiramidals i una g\xc3\xa0rgola zoom\xc3\xb2rfica afegida al pis superior quan la torre perd\xc3\xa9 la seva funci\xc3\xb3 defensiva. S\'observen finestres de pedra treballada tapiades, encara que foren obertes en \xc3\xa8poques posteriors. El seu origen podria situar-se probablement al segle XIV._NEWLINE_Per la cara nord se li adossa una construcci\xc3\xb3 moderna i per la cara oest se li adossa la casa \xc3\x81lvarez o "ca la Miquelina". Es tracta d\'una construcci\xc3\xb3 nobili\xc3\xa0ria amb finestres amb arcs conopials a la fa\xc3\xa7ana i motllures de molt bona factura. Aquestes finestres no tenen brancals i es sustenten damunt de les pinyes.'